«Κυνηγημένος» δήλωσε ο Αρτέμης Σώρρας, ο οποίος προφυλακίστηκε χθες μετά την απολογία του στον ανακριτή.



Σε δήλωσή του στον Σκάι, υποστήριξε πως έχει «όλες τις αποδείξεις» για τα 600 δισεκατομμύρια ευρώ που ισχυρίζεται ότι διαθέτει σε ομόλογα της Τράπεζας της Ανατολής.

Αναλυτικά η δήλωσή του: «Με καταδιώκει, με κυνηγάει η ίδια η χώρα μου. Ίδρυσα έναν πολιτικό φορέα που εκπροσωπεί χιλιάδες Ελλήνων και δεν μπορώ να ταυτιστώ με την έννοια της εγκληματικής οργάνωσης. Έχω όλε τις αποδείξεις για τα 600 δισεκ. ευρώ. Τα εξώδικα τα κάνουν ελεύθερα οι πολίτες. Δεν έχουμε κερδίσει ή πάρει ούτε ένα ευρώ από κανέναν».

Υπενθυμίζεται πως ο ιδρυτής τής «Ελλήνων Συνέλευσις» συνελήφθη το περασμένο Σάββατο, ενώ ήταν ήδη καταζητούμενος επί δεκαέξι μήνες. Κατά τη χθεσινή απολογία του, αρνήθηκε όλες τις κατηγορίες που του αποδίδονται, ενώ μόλις του γνωστοποιήθηκε η προφυλάκιση, είπε ότι το επόμενο πενθήμερο θα προσφύγει κατά της απόφασης ανακριτή και εισαγγελέα.

Το κατηγορητήριο που τον βαρύνει, εφόσον γίνει δεκτό από τη Δικαιοσύνη στα επόμενα στάδια της ποινικής υπόθεσης, τον φέρνει αντιμέτωπο με την ποινή τής ισόβιας κάθειρξης.

Ειδικότερα, είναι αντιμέτωπος με σωρεία κακουργημάτων όπως αυτά της συγκρότησης, ένταξης και διεύθυνσης εγκληματικής οργάνωσης, της απάτης και της απόπειρας απάτης κατά συναυτουργία και κατ' εξακολούθηση σε βάρος του Δημοσίου (Νομικών Προσώπων Δημοσίου Δικαίου) και τραπεζών με την επιβαρυντική διάταξη του νόμου περί καταχραστών του Δημοσίου, καθώς και της νομιμοποίησης εσόδων από παράνομη δραστηριότητα.

Η δικογραφία σε βάρος του Σώρρα και επτά συνεργατών του σχηματίστηκε τον Μάρτιο του 2017 μετά από έρευνα που διενήργησε η Εισαγγελέας Πρωτοδικών Ευγενία Αυλίδου για το σύνολο σχεδόν της δράσης και των ενεργειών της «Ελλήνων Συνέλευσις».

Σύμφωνα με τη δικογραφία, η οργάνωση φέρεται να έχει προκαλέσει μεγάλη ζημιά στο Δημόσιο και σε τράπεζες, παροτρύνοντας πολίτες να μην πληρώνουν τα χρέη τους και να αποστέλλουν εξώδικα ώστε οι πληρωμές να «τακτοποιηθούν» από τα 600 δισ. ευρώ που ισχυρίζεται ότι διαθέτει ο Σώρρας.

Αξίζει να σημειωθεί ότι παρά τις βαρύτατες κατηγορίες που αποδίδονται στους επικεφαλής της, η οργάνωση εξακολουθεί να διαφημίζει σε μέλη της, από τα οποία λαμβάνει συνδρομές από 5 έως και 50 ευρώ, τα «εξώδικα Σώρρα» τα οποία φαίνεται να έχουν οδηγήσει δεκάδες πολίτες σε διαδικασίες πλειστηριασμού περιουσιών.